
Agyműködést befelyásoló ultrahang fókuszálása

AGYMŰKÖDÉST BEFOLYÁSOLÓ ULTRAHANG FÓKUSZÁLÁSA
Ultrahangot már hosszú ideje használnak az orvostudományban különböző képalkotó vizsgálatokra és kezelésekhez, de hatása az idegrendszerre egy új területe az agykutatásnak. Például, nem-invazív ultrahang módszerek segítségével tanulmányozható, illetve módosítható az agyműködés. A központi idegrendszerben alkalmazott transzkraniális fókuszált ultrahang stimuláció közvetlenül serkentheti, vagy gátolhatja az idegsejtek aktivitását, azonban még mindig vita tárgyát képezi, hogyan képes az ultrahang módosítani a neurális aktivitást.
Célunk, hogy kísérletek keretében egy altatott patkány elsődleges motoros agykérgét stimuláljuk fókuszált ultrahanggal. Mivel eddigi állatkísérleteinkben nem figyeltünk meg viselkedéses választ, a kutatás itt bemutatott részében az volt a célom, hogy az ultrahang berendezés korábban számításokkal és numerikus szimulációkkal meghatározott fókuszálási tulajdonságait mérésekkel igazoljam.
Eddigi méréseim során egy hőkamerát karakterizáltam a későbbi mérések elvégzése érdekében. Egy optikai kísérlet keretein belül nagy teljesítményű izzó fényét fókuszáltam lencsével egy papírlapra, miközben annak melegedését vettem fel a hőkamerával. Az ehhez írt algoritmust az ultrahangos méréseknél tudom majd alkalmazni. Az ultrahang fókuszálásához ultrahang jeladót, lencsét és különböző alkatrészeket használtam. Egy elnyelő anyagra fókuszáltam az ultrahangot, amit szintén hőkamerával rögzítettem. A mérés elve, hogy akkor lesz a legnagyobb a felmelegedés, ha az elnyelő anyag az ultrahang sugár fókuszában van. Több kontroll kísérletet is végeztem, hogy meggyőződjek a mérések pontosságáról. Az adatokat Python programokkal dolgoztam fel.
Megírtam egy algoritmust, amely képes megállapítani a mérési adatok alapján a lencse fókusztávolságát. Végeztem kísérleteket ultrahanggal, melyeknél megállapítottam, hogy valóban az ultrahang okozza a melegedést, illetve a lencse tényleg fókuszál.
Az általam kidolgozott mérési eljárás és kiértékelő algoritmus alkalmas a fókuszált ultrahang sugár fókuszhelyének meghatározására. Ezzel az eszközzel lehetőség nyílik újabb ultrahang konfigurációk kipróbálására, illetve az ultrahang különféle anyagokon való áthaladásának vizsgálatára.
A módszer jövőbeli sokrétű alkalmazása az agyi működés nem-invazív módon való befolyásolásán alapszik, például a neurológiai (epilepszia, narkolepszia, Alzheimer-kór), illetve pszichiátriai betegségek permanens tüneti kezelése.



